गोरलैयैनो मोननो हानाय इन्टारनेट जुगाव पर्टेल निउज, खौरां बिलाइ आरो टिभि सेनेलफोरनि गुर्थ’आ बांनो हमदों। सुबुं माहारिनि साफ्रोमबोयानो एन्द्रयद मबाइल दंसै। बयबो सुबुंफोरानो गावनि आखाय-आखाय मिनिट-मिनिट बायदि खौरां नायसै मबाइलफोराव। दा खालि नांसै मबाइलाव सार्स आरो एमबिल’ । मबाइल नायगिरिफोरा नैजिब्रै घण्टायानो समनि खौरां समावनो नायो आरो फरायनो हायो। फेसबुक बाहायगिरिफोरनि गेजेराव खौरां फोसावनायफोरा बांनो हमदों। लोगोसे इउटिउबफोरनि गेजेरजोंबो बायदि आयदानि सायाव बायदि खौरां फोसावनाय जायो। मोनफ्रोमबो मुंदांखा खौरां गौथुमफोरखौ फेसबुक आरो इउटिउबनि जोहै खौरां फोसावनाय नुनो मोनो । बेफोर खौरांजों गोदान जोलैफोरखौ बांसिन नांथाबनाय नुनो मोनो। आथिखालाव फेसबुक, इउटिउब बायदि पेज खुलिनानै खौरां फोसावनाय जागासिनो दं । बिदि खुलिनायनि जाहोनाव गोबां खौरांगिरिफोरनि जोनोम जादों। नाथाय बे खौरांगिरिफोरनि गेजेराव माखासेफोरा खौरां बिजोंनि मान थाखोयाव गोग्लैनो समायनायखौ नुहुरनाय जाया। बिसोर बादि खौरांगिरीफोरनि गाननाय-जोमनायफोरखौ दिसिप्लिन नुनाय जाया आरो खायसेखौ सोलोंथायनि रोंगौथिखौ गैया बादि आन्दास खालाम जायो। बिदि खौरां बिजों आरो खौरागिरिफोरखौ सोर गन्थङाव नाखि लागायगोन ? जियानो जाया मानो बर’ हारिनि गेजेरावबो फेसबुक आरो इउटिउबाव गोबां खौरां बिजोंनि पेज ओंखारबाय । बे हारिनि थाखाय मोजां लैखोन । नाथाय बे गासैबो पेजा गनायथाव नङा। गोसो बादियैसो आबां-जाबां खुलिला बायनाय बादिसो नुनो मोनो। बिनिखायनो जायफोरा ओरैनो आबां-जाबां खौरां पेजाव खौरांफोर फोसावगासिनो दं, बिसोर गोसो होनानै मोजाङै खुलियोब्ला हारिनिनो मुलाम्फा जागोनखौ साननो हायो। फोरमायबावनाय जायोदि दा समाव फेसबुक आरो इउटिउबनि खौरांगिरिफोरनि थाखाय बबेबा खनानि खौराङाबो फोसाव जायाबालानो थायाखै। बे फोसावनायजों खौरांगिरिया रायजोयैनो फोसावदों। फोरमायथाव आरो फोसावथावनि जोहै गोख्रैयै खौरां बिजोंखौ मोनसे गोदान खारथाय लाबोदों। गेजेर आरो थार खौराङा बयनिबो थाखाय गनायथावना। खौरांगिरिफोरा थार आरो नंगौ खौरांफोरखौ फोसावोब्ला खौरां बिजोंखौ आरो जौसिनाव लागोनखौ मिजिंगथिनो हायो। बे बेलायाव बर’फोरनि गेजेरावबो गुबुन हारिनि निउज पर्टेल बादि मोनसे मोजां निउज पर्टेलनि गोनांथि जादों। दा फोसावबाय थानाय पर्टेल निउज पेजफोरा हारिनि गोबां खौरांफोर फोसावदोंब्लाबो दाबो थोजासे नङा। मख’नो गोनांदि कक्राझारनिफ्राय खौरांगिरि जारिमिन बरगयारीया दिहुननाय “एनबिएनएन” निउज पर्टेलानो बर’नि गिबि निउज पर्टेल जागोन बादि सानो ! बि पर्टेल निउज पेजनि उननिफ्राय जाबा-दाजा गोबां निउज पर्टेल ओंखारबाय। बेफोर निउज पर्टेलफोरा साबसिननिफ्राय साबसिन जाबोगासिनो थानायखौ नुनो मोनदों। बे थिगदि फेसबुक एबा इउटिउबाव पेज खुलिनानै बायदि खौरां फोसावनायनि जोहैबो आथिखालाव जिउखांनायनि राहाखौ खालामनो हासै । नाथाय बे पेजाव मोननांगोन बायदि आयदानि खौरां फोसावनाय। अब्ला बे पेजखौ नायनायजोंनो मुंदांखा जानानै मावख’यारि एडभारटाइस मोननानै गोबां रां खामायनायनि लामा दं। बिनिखायनो बर’फोरनि लेखा गोरों सुबुंफोरा बे बादि निउज पर्टेल पेज खुलिनानै गोबां रोखोमनि खौरांफोर फोसावनानै गावनि जिउखौ दानानै लानो हायो आरो बे हारिनि थाखाय जोबोर गोनांथि जादों।